Predkladacia správa

     	Správa z kontroly dodržiavania zákona č. 211/2000 Z. z. o slobodnom prístupe k informáciám a kontroly plnenia uznesenia vlády č. 1078 z 20. decembra 2000 k návrhu opatrení, ktoré stanovujú spôsob prístupu k informáciám v súlade s dokumentom Audit sa predkladá na rokovanie vlády na základe uznesenia vlády SR č. 19 z 12. januára 2005, ktorým bolo schválené „Zameranie kontrolnej činnosti Úradu vlády SR na I. polrok 2005“.

     	V správe sú obsiahnuté výsledky kontroly vykonanej celkom v 119 kontrolovaných subjektoch, z toho v 37 vybraných subjektoch všeobecnej štátnej správy v pôsobnosti rezortu Ministerstva vnútra SR a v 82 vybraných subjektoch špecializovanej miestnej štátnej správy v pôsobnosti Ministerstva dopravy, pôšt a telekomunikácií SR, Ministerstva životného prostredia SR a Ministerstva práce, sociálnych vecí a rodiny SR.

     	Cieľom kontroly bolo zistiť  dodržiavanie zákona o slobodnom prístupe k informáciám a plnenie úloh vyplývajúcich z uznesenia vlády SR. V prípade zistenia nedostatkov zabezpečiť prijatie opatrení na ich odstránenie.
    
    	 Súhrnné výsledky obsiahnuté v predloženej správe preukazujú, že kontrolované subjekty v zásade vytvorili základné organizačné, personálne a materiálne predpoklady na aplikáciu zákona o slobode informácií vypracovaním interných vnútroorganizačných riadiacich noriem v súvislosti s transformáciou všeobecnej miestnej štátnej správy a vznikom špecializovanej štátnej správy k 1. 1. 2004.

V niektorých prípadoch kontrola zistila, že niektoré  kontrolované subjekty nemali zabezpečený hromadný prístup pre neobmedzený počet žiadateľov, najmä prostredníctvom siete internet  ako aj nedostatky v dodržiavaní zákona o slobodnom prístupe k informáciám.
 
     	Nedostatky zistené kontrolou v kontrolovanom období sa vzťahovali na zabezpečenie zverejnenia informácií spôsobom umožňujúcim hromadný prístup pre neobmedzený okruh žiadateľov pomocou telekomunikačného zariadenia, najmä prostredníctvom internetu v úradoch životného prostredia, cestnej dopravy a pozemných komunikácií a  aj úradoch práce a sociálnych vecí.  V procese sprístupňovania informácií sa zistenia vzťahovali najmä na nedostatky v oblasti zákonom predpísaných  náležitostí žiadostí, vo vybavovaní žiadostí, vo vedení evidencie žiadostí, ktorá neposkytovala údaje potrebné pre kontrolu vybavovania žiadostí a kontrola poukázala na nevykonávanie vnútornej kontroly z aspektu dodržiavania zákona č. 211/2000 Z. z. o slobodnom prístupe k informáciám.

     	Výsledné materiály, z ktorých vychádza správa, boli prerokované s vedúcimi a zodpovednými zamestnancami kontrolovaných subjektov v súlade so zákonom NR SR          č. 10/1996 Z. z. o kontrole v štátnej správe, ktorým bolo uložené prijať opatrenia na odstránenie zistených nedostatkov.

     Predložený materiál nemá finančný, ekonomický a environmentálny vplyv na štátny rozpočet, resp. zamestnanosť. Materiál sa predkladá na rokovanie vlády SR bez rozporov.